**ДО**

**МИНИСТЕРСКИЯ СЪВЕТ НА**

**РЕПУБЛИКА БЪЛГАРИЯ**

**Д О К Л А Д**

**от Десислава Танева – министър на земеделието, храните и горите**

**ОТНОСНО:** Проект на Решение на Министерския съвет за приемане на проект на актуализиран Национален план за действие за устойчива употреба на пестициди в Република България

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 1 от Устройствения правилник на Министерския съвет и на неговата администрация, внасям за разглеждане от Министерския съвет проект на актуализиран Национален план за действие за устойчива употреба на пестициди в Република България (НПД).

Проектът на актуализиран Национален план за действие за устойчива употреба на пестициди в Република България е разработен от Междуведомствена работна група, определена със Заповед № РД 09-933 от 06.12.2017 г.на министъра на земеделието, храните и горите, във връзка с изпълнението на чл. 124, ал. 5 от Законът за защита на растенията и чл. 4 от Директива 2009/128/ЕО на Европейския парламент и на Съвета от 21 октомври 2009 година за създаване на рамка за действие на Общността за постигане на устойчива употреба на пестициди. Необходимостта от актуализация на Националния план за действие за устойчива употреба на пестициди в Република България, приет сРешение на Министерския съвет от 21.11.2012 г., беше продиктувана от влизане в сила на ново законодателство в периода 2013–2017 г. и въвеждане на измерими количествени показатели за определяне на напредъка.

С проекта на актуализиран Национален план за действие за устойчива употреба на пестициди в Република България се предприемат дейности по отношение на:

* системата за сертифициране на лицата, които боравят с пестициди в рамките на професионалната си дейност(професионални потребители на пестициди, дистрибутори и консултанти);
* продажбата на пестициди;
* боравенето с пестициди, съхранението на пестициди и управлението на техните празни опаковки и остатъчни количества;
* проверката на използваното оборудване за прилагане на пестициди;
* въздушното пръскане;
* намаляването на употребата или на рисковете от пестициди за определени площи;
* специалните мерки за опазване на водната среда и на питейната вода;
* допълнителните мерки за опазване на околната среда;
* интегрираното управление на вредителите;
* повишаването на осведомеността на широката общественост.

Основни цели на националния план за действие са намаляване на рисковете и въздействието от употребата на пестициди върху здравето на хората и околната среда и насърчаване на интегрираното управление на вредителите и на алтернативни подходи или методи.

Очакваните резултати от прилагането на националния план за действие за устойчива употреба на пестицидии изпълнението на мерките и дейностите, заложени в плана са:

* осигуряване първоначално и допълнително обучение за професионалните потребители на продукти за растителна защита, дистрибутори и консултанти за работа с продукти за растителна защита от професионална категория на употреба като се вземат предвид конкретните им функции и отговорности;
* продажба на продукти за растителна защита само от компетентни лица и само на лица с придобити познания за въздействието, правилната употреба и съхранение на пестицидите;
* правилно боравене с пестициди, тяхното съхранение и управление на празните опаковки;
* използване на проверено оборудване за прилагане на пестициди;
* забрана за въздушно пръскане с продукти за растителна защита и прилагане на разрешителен режим, само при доказана необходимост;
* предотвратяване и/или намаляване на рисковете от използване на пестициди в публични пространства и зони за отдих, върху биологичното разнообразие и естествените местообитания, включително върху почвеното биоразнообразие, нецелевите организми, пчелите и др.
* опазване на водите и почвите чрез предотвратяване и/или ограничаване на замърсяването им с пестициди;
* спазване на принципите на интегрирано управление на вредителите, интегрирано производство и предлагане на пазара на безопасна и качествена растителна продукция;
* повишаване на осведомеността на широката общественост и на заетите в земеделието лица относно въздействието от употребата на продукти за растителна защита за здравето на хората и околната среда.

За определяне на напредъка, свързан с изпълнението на заложените в плана за действие цели и мерки за постигането имсаизползваниизмерими количествени показатели и срокове за изпълнението им. Основните въпроси, които са актуализирани в проекта на НПД са както следва по мерки:

Мярка 1 “Обучение“

* За да се отчете нуждата от обучение на земеделските стопани се въвежда нов показател: „% обучени от общия брой регистрирани земеделски стопани (ЗС)“.
* Диференциране на програмите за обучение съобразно функциите, които изпълняват обучаваните. Така се въвежда показател брой обучени лица като професионални потребители, дистрибутори и консултанти.
* За да се отчете напредъка по тази мярка се въвежда показател: „Ежегодно повишаване с 5% броя на обучените ЗС спрямо общия брой регистрирани до достигане на 100% обучени ЗС, които употребяват продукти за растителна защита от професионална категория на употреба“.

Мярка 2 „Изисквания за продажба на пестициди“

* С цел противодействие срещу нелегалния внос и търговия с неразрешени ПРЗ, което има отношение към принципите за устойчива употреба на пестициди беше предложено към тази мярка да се включи нова дейност „Противодействие срещу нелегалните пестициди“.

Мярка 3 „Боравене със и съхранение на пестициди и управление на техните опаковки и остатъчни количества“

* За да се проследи събирането на празните опаковки от употребени ПРЗ се въвежда показател „Събрани количества празни опаковки по години“ или „% събрани опаковки от всички употребени опаковки“.

Мярка 4 „Проверка на използваното оборудване за прилагане на пестициди“

* Въвежда се изискването оборудването за прилагане на пестициди с авиационна техника, както и оборудването използвано от Държавно предприятие Национална компания "Железопътна инфраструктура“да се регистрира в съответната областна дирекция „Земеделие“ от оператора, впише в регистъра и в последствие проверява от Центровете за изпитване и сертифициране в Пловдив и Русе и показател.
* Въвеждат се показатели „Процент на проверено оборудване спрямо подлежащото на проверка“ и „Брой годишни проверки на наличното ново оборудване за различните типове въздухоплавателни средства, които извършват въздушно пръскане и сравняване на спецификациите с монтираните на самолета“.

Мярка 5 „Въздушно пръскане“

* За количествено измерване на въздушното пръскане релевантна информация е размера на територията на третираната площ. Поради това се въвежда показател за отчитане на дейността “Третирани площи (земеделски и горски) в хектари по видове култури“.

Мярка 6 „Интегрирано управление на вредителите“

* Необходимо е да се посочи срок за актуализиране на ръководствата за интегрирано управление на вредителите – „Една година след влизане в сила на Наредбата за интегрирано производство“.
* За да се измери напредъка се въвежда показател: „Увеличаване броя на лица, извършващи консултантски услуги за ИУВ“.
* Тъй като не се наблюдава увеличаване на площите за биологично земеделие през последните години дейността се редактира така: „Площи за биологично земеделие – използвана земеделска земя, управлявана по биологичен начин“;
* Като показател за измерване на напредъка се включва нов показател „Брой информационни кампании за насърчаване на биологично земеделие“;
* Като количествен показател по тази мярка се въвежда нов показател „Количество произведена продукция от биологично земеделие“.
* Към дейност „Установяване на приоритетни обекти като активни вещества, култури, региони или практики, изискващи специално внимание, или добри практики с оглед намаляване на рисковете и на въздействието от употребата на пестициди върху здравето на хората и околната среда“ се добавя нов показател за измерване “Идентифициране на комбинацията активно вещество и култура, на база дългогодишни наблюдения“.
* Към дейност „Идентифициране на активни вещества, които пораждат особено безпокойство, устойчиви или високорискови активни вещества» се добавя нов показател за измерване “Брой извършени сравнителни оценки от общия брой разрешени продукти за растителна защита, съдържащи кандидати за замяна“.

Мярка 7 “Намаляване на нивата на остатъците от пестициди в храни от растителен произход (българско производство)“

* При преглед на данните от получените резултати през годините се наблюдава трайна тенденция за намаляване броя на пробите с установено съдържание на остатъци от пестициди под и над максимално допустимите количества. Поради това, не се налага увеличаване броя на взетите и анализирани проби, а да се увеличи броя на видовете култури на база оценка на риска.
* Като съществен показател за спазване принципите на устойчивата употреба на пестициди се въвежда показател „Идентификация на употребените ПРЗ при листни проби“.
* Показател „Брой анализирани проби с установени няколко на брой замърсители“ не е релевантен към употребата на пестициди и е уместно да се замени с „Брой проби с установени повече от един остатък от пестициди“. Предложението е във връзка с това, че към устойчивата употреба на пестициди имат отношение единствено остатъците от пестициди.

Мярка 8 „Специални мерки за опазване на водната среда и на питейната вода“

* За по-обективна и достоверна оценка на установените несъответствия при провежданите мониторинги на питейните, повърхностни и подземни води е необходимо да се въведе показател «Общ брой изследваните проби», за да може да се определи % на установените отклонения спрямо общия броя изследвани проби за остатъци от пестициди.

Мярка 12„Намаляване на употребата или на рисковете от пестициди за определени площи“

* В дейност „Забрана за употреба на продукти за растителна защита от професионална категория на употреба върху зони за защита, определени съгласно Закона за водите“няма показатели за изпълнение. В тази връзка се въвежда показател: “Брой констатирани нарушения за използване на продукти за растителна защита от професионална категория на употреба в зони за защита, определени съгласно Закона за водите или други площи, определени със заповед на министъра на околната среда и водите“.
* Дейност „Ограничава се достъпа на селскостопански работници в площи, третирани с продукти за растителна защита, за срок, съгласно указанията за приложение на употребените продукти“ не може да бъде измерена и поради тази причина отпада по тази мярка. ПРЗ се употребяват съгласно указанията за приложение, посочени на етикета на продукта. Отговорен за тази дейност е единствено земеделския стопанин.
* В дейност „Предприемане на допълнителни мерки за опазване на пчелите от отравяне с пестициди“ се въвежда нов измерим показател „Брой подадени декларации по чл.110, ал. 2, т. 4 от ЗЗР при разрешаване на въздушно пръскане“.

Процедурата за съгласуване на проекта на актуализирания НПД съгласно Наредбата за условията и реда за извършване на екологична оценка на планове и програми (приета с ПМС № 139 от 24.06.2004 г.)на Министерство на околната среда и водите (МОСВ) изисква да бъде извършена преценка за необходимостта от екологична оценка от МОСВ. С Решение № ЕО-3/2019 г. министърът на околната среда и водите постановява да се извърши екологична оценка на проекта на актуализирания НПД в Република България. В съответствие e изготвено Становище по екологична оценка № 1-2/2020 г. на министъра на околната среда и водите и са отразени всички посочени в него мерки и условия за предотвратяване, намаляване или възможно най-пълно отстраняване на предполагаемите неблагоприятни последствия от прилагането на актуализирания НПД.

Докладът за екологичната оценка заедно със Становището по екологична оценка и Решението на министърът на околната среда и водите са публикувани на интернет страницата на Българската агенция по безопасност на храните.

Необходимите финансови средства за обезпечаване на дейностите на бюджетните организации за изпълнението на актуализирания Национален план за действие се осигуряват от бюджета на съответните министерства – компетентни органи по изпълнението на националния план за действие, в рамките на техните разходни тавани.

Приемането на проекта на актуализиран Национален план за действие за устойчива употреба на пестициди в Република България не изисква осигуряването на допълнителни финансови ресурси и неводидовъздействие върху държавния бюджет.

Към проекта на акт е приложена необходимата финансова обосновка за актове, които неоказват въздействие върху държавния бюджет съгласно чл.35, ал. 1, т. 4, буква „б“ от Устройствения правилник на Министерския съвет и на неговата администрация.

Съгласно чл. 26, ал. 3 и 4 от Закона за нормативните актове проекта на Решение, проекта на актуализиран Национален план заедно с проекта на доклад (мотиви) към него са публикувани на интернет страницата на Министерството на земеделието, храните и горите и на Портала за обществени консултации, със срок за предложения и становища 30 дни.

В съответствие с чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения в резултат на проведените обществени консултации е публикувана на интернет страниците на Министерството на земеделието, храните и горите, както и на Портала за обществени консултации.

Проектът на решение не съдържа разпоредби, транспониращи актове на Европейския съюз, поради което не е приложена таблица за съответствие с правото на Европейския съюз.

Документите по проекта на Решение на Министерския съвет са съгласувани по реда на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени. Приложена е справка за отразяване на получените становища.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 3 от Устройствения правилник на Министерския съвет и неговата администрация, предлагам Министерският съвет да приеме предложения проект на Решение за приемане на актуализиран Национален план за действие за устойчива употреба на пестициди в Република България.

|  |  |
| --- | --- |
| Приложение: | 1. Проект на Решение на Министерския съвет; 2. Проект на актуализиран Национален план; 3. Финансова обосновка; 4. Справка за отразяване на постъпилите становища; 5. Справка за проведената обществена консултация; 6. Постъпилите становища; 7. Проект на съобщение за средствата за масово осведомяване. |

**ДЕСИСЛАВА ТАНЕВА**

*Министър на земеделието, храните и горите*